ક્ષયરોગ (ટીબી) આજે પણ દર વર્ષે ૧૪ લાખ લોકોને મોતને ઘાટ ઉતારે છે. સંશોધકો મમીના ડીએનએ ક્રમ અને સીટી સ્કેનનો ઉપયોગ એ જાણવા માટે કરી રહ્યા છે કે કેવી પરિસ્થિતિમાં ક્ષયરોગ વૃધ્ધિ પામે છે અને તેનો ઉપચાર કેવી રીતે કરવો તે જાણવા માંગે છે. ડીએનએ એક દ્વિસર્પિલ આકારનો મહાઅણુ છે. તે આપણા શરીરના કોષોમાં મધ્યમાં હોય છે. આપણા 'જીવનની કિતાબ' જેવો છે. આ કિતાબ 'વાક્યો' અથવા 'ફકરા'ની બનેલી છે. તેને જનીન કહે છે. તે દરેક 'વાક્ય' અથવા 'ફકરા' મૂળાક્ષરોની હારમાળા હોય છે. તેને બેઇઝ કહે છે. જનીન આપણા આનુવાંશિક લક્ષણો છે. આ આનુવાંશિક લક્ષણો મૂળાક્ષરોના ક્રમના આધારે નક્કી થાય છે. આમ આખા ડીએનએમાં આવેલા જનીનોમાંના મૂળાક્ષરોના ક્રમ આનુવાંશિક લક્ષણો આપે છે. તે આપણા શરીરનો વિકાસ થાય તે દરમ્યાન આપણી આંખો કેવી થશે? આપણી ઊંચાઇ કેટલી થશે? આપણી ચામડીનો રંગ કેવો થશે? આપણને અમુક વયે કેન્સર થશે કે હૃદયરોગનો હુમલો આવશે? તે મહિતી તેમાં હોય છે. આ વિગતો ડીએનએ ક્રમ રૃપે રહેલ છે. આ ક્રમ બદલાય એટલે કે જનીનવિકૃતિ થાય તો લક્ષણ બદલાય જાય છે.